George Santos

George Anthony Devolder Santos er en amerikansk politiker født 22. juli 1988 som ble valgt inn i Representantenes hus for New York for det Republikanske partiet. Santos tapte mot Thomas Souzzi i 2020, men vant i 2022. Santos har utmerket seg ved å skape tvil omkring alt han sier om seg selv. Han har brukt navnet George Santos som politiker og Anthony Devolder i andre sammenhenger.

Utdanning og yrkesliv 
Santos har profilert seg som jødisk etterkommer etter holocaust-overlevere, som har studert og jobbet på Wall Street.  

Santos sa i to intervjuer i 2022 at han var jødisk, mens hans familie har bakgrunn fra Brasil eller kom til Brasil i 1884. Han kommenterte senere at han ikke var "jewish" men "jew-ish".  

Santos sier han gikk på Horace Mann School, men skolen sier det ikke finnes noen spor etter ham der. 

Santos hevdet han studerte ved Baruch College og New York University, noe han senere innrømmet var feil.  Han hevdet også at han fikk stipend som volleyballspiller ved Baruch og var med på å slå Yale og Harvard, men Baruch møtte aldri Yale i kamp mens Santos hevdet han var student. 

Santos har kommet med en rekke tvilsomme og falske påstander om seg selv, blant annet i sin egen selv-biografi, og ble kjent utenfor USA for å komme med underlige falske påstander. 

Santos skriver at han arbeidet hos Goldman Sachs og Citigroup, men ingen av selskapene kan bekrefte det.  

Fra 2017 jobbet Santos hos "LinkBridge Investors", og etter valgnederlaget i 2020 begynte han hos Harbor City Capital. Harbor City Capital,  ble i 2021 anklaget for å drive "klassisk Ponzi-svindel". Santos var ikke direkte involvert i anklagene og startet sitt eget selskap "the Devolder Organization", som ifølge ham selv omsetter for 80 millioner dollar. Det er uklart hvordan Devolder tjener sine penger. 

Et forsøk på å spore opp Santos økonomiske bidragsytere gjorde det klart at mange av dem ikke finnes.

Privatliv og interesser 
Fra 2008 til 2011 bodde Santos i Brasil der han overfor politiet innrømmet forfalsking av signaturer og bruk av stjålne sjekker. I juni 2011 ønsket politiet i Brasil å få tak i Santos, men både han og hans advokat responderte. I oktober ble han stevnet, men frem til 2020 visste politiet ikke hvor han var. Etter at Santos ble valgt inn i representantens hus ble saken gjenåpnet. I mai 2023 inngikk han et forlik med brasilianske myndigheter.

I oktober 2022 sa Santos at han var homofil og aldri hadde hatt noe problem med sin seksuelle identitet. Det ble etter dette klart at Santos giftet seg med en kvinne i 2012, men ble skilt i 2019 like før han gikk inn i politikken. 

I 2021 sa Santos at angrepene 11. september 2001 tok morens liv, og at hun hadde kontor i sør-tårnet. Moren, Fatima A.C.H. Devolder, døde i 2016 av kreft. Ifølge immigrasjonsmyndighetene i USA var Fatima Devolder ikke i USA mellom 1999 og 2003, og rapporterte i 2001 at hennes "green card" var stjålet. 

Santos har, ifølge ham selv, drevet en dyrevernsforening, "Friends of Pets United", som har redder 2500 hunder og katter mellom 2013 og 2018. Gruppen finnes, og Santos hadde et arrangement for å samle inn penger til disse, men pengene kom aldri frem.

Svindel, hvitvasking og falsk forklaring 
9. mai 2023 ble Santos siktet av justisdepartementet i USA. Anklagen hadde 13 punkter og omfattet svindel av Covid-19 arbeidsledighetstrygd, svindel av valgkampmidler, hvitvasking og falsk forklaring.  Han inngikk i mai 2023 et forlik med brasilianske myndigheter og innrømmet å ha svindlet til seg klær og sko i 2008 og betalte i underkant av 50000kr til offeret. Like etter erklærte han seg ikke skyldig i noen av anklagene fra amerikanske myndigheter og betalte ca. 500000 kr for å slippe ut av varetekt. 

Santos er mistenkt for fem tilfeller av overføringssvindel og tre ulovlige pengeoverføringer. Han skal ha oppgitt uriktig informasjon om egen inntekt i dokumenter til representantenes hus. I 2020 oppgav han at han ikke hadde noen verdier, og 55000 $ i årslønn, mens i forbindelse med valget i 2022 oppgav han mellom 1 og 5 millioner dollar i formue og 750000 $ i lønn fra sin egen organisasjon.  Mellom mars 2020 og april 2021 hevdet han han var arbeidsledig og fikk arbeidsledighetstrygd.

Santos forble medlem av kongressen selv om han er mistenkt og ev. skyldig i svindel. Daværende majoritetsleder Kevin McCarthy uttalte at han venter at medlemmer av kongressen trekker seg dersom de finnes skyldige .

10. oktober 2023 ble Santos tiltalt for 10 nye forhold.  De nye anklagene omfattet to tilfeller av identitetstyveri, to tilfeller av belastning av andres kredittkort uten lov, fire tilfeller av falske eller villedende rapporter til myndighetene, ett tilfelle av svindel og ett om å konspirere for å svindle staten.

Referanser

Kongressrepresentanter fra New York